**SREDNJA ŠKOLA - PISMENA PRIPREMA - LIKOVNA KULTURA**

Studentica: **Amina Mahmić**Nastavnica-mentorica: **Emira Hajdar**

Školska institucija: **JU „Gimnazija Obala“** Razred i odjeljenje: **I 3**

Broj nastavnih časova: **1****DIDAKTIČKO METODIČKE OSNOVE U FUNKCIJI POVIJESTI UMJETNOSTI**

**1. NASTAVNO TEMATSKI KRUG:**   
-Umjetnost modernog doba

**2. NASTAVNA JEDINICA:**   
-Postimpresionizam (opći pregled)

**3. LIKOVNO - ODGOJNI ZADATAK:**- Razvijati sposobnosti analitičkog promatranja kod učenika kroz opći pregled dva umjetnička pravca – impresionizma i postimpresioznizma, upoređujući njihove sličnosti i razlike;  
- Razvijati kod učenika perceptivno iskustvo preko tehnike optičkog miješanja boja i simbolizma u djelima postimpresionista;   
- Razvijati divergentno mišljenje učenika upoređivanjem reprodukcija djela postimpresionizma sa njihovih uzorima u impresionizmu;  
 - Usmjeravati učenike na razvijanje likovnog senzibiliteta i vlastitog stava o umjetničkim djelima kroz analizu reprodukcija postimpresionističkih djela.

**4. LIKOVNO – OBRAZOVNI ZADATAK:**- Upoznati i razumjeti novi sadržaj, isti povezati sa prethodnim, te razviti percepciju i likovno memorisanje o osnovnim odrednicama postimpresionizma;   
- Učenike upoznati sa novim gradivom sa ciljem razumijevanja drugih umjetničkih pravaca koji su prethodili postimpresionizmu i uslijedili nakon njega;  
- Kroz upoznavanje i razumijevanje sadržaja postimpresionizma i njegovih različitih odlika proširiti vizualno i likovno mišljenje učenika;  
- Animirati aprecijativne sposobnosti učenika estetskim doživljavanjem cjelokupne postimpresionističke sintakse.

**5. SPECIFIČNE NASTAVNE METODE:**- Metoda likovno estetske komunikacije;   
- Metoda osvješćivanja likovnog senzibiliteta;- Metoda posrednih stimulansa likovne kulture*.*  
  
**6. IZBOR LIKOVNO – DIDAKTIČKIH I TEHNIČKIH MEDIJA**- Udžbenik, multimedijalni koncept sa video projektorom – PPT prezentacija.

**7. TIP SATA:   
-** Eksplikativni, demonstrativni, sat uvođenja u novu oblast.  
 **ARTIKULACIJA IZLAGANJA, IZUČAVANJA, APRECIJACIJE -SISTEMATIZACIJE  
  
I UVODNA AKTIVNOST I MOTIVIRANJE, UVOĐENJE U NOVU OBLAST:**  
  
-Uvodni dio časa započeti analizom samog pojma *Postimpresionizam*, te iz navedenog zajedno za učenicima uz kratka pitanja doći do zaključka o kakvom se umjetničkom pravcu radi i u kakvom je on odnosu sa impresionizmom;  
-Podsjetiti se glavnih predstavnika impresionizma –učenike podstaći da navedu neke predstavnike kojih se sjećaju;  
-Na Power Point prezentaciji prikazati reprodukcije djela najpoznatijih predstavnika impresionizma (Edouard Manet, *Doručak na travi*, 1863.; Pierre-Auguste Renoir, *Ples kod La Moulin de la Galette*, 1876.;Claude Monet, *Impresija, izlazak sunca*, 1872.; Edgar Degas, *Primabalerina*, 1878.);  
-Kroz priču o izložbi *Manet i Postimpresionisti*, organizovanu od strane londonskog umjetnika i kritičara slikarstva Rogera Fry-a, detaljnije pojasniti kako su tadašnji novinari reagovali na ovaj avangardni pokret;  
- Naročito naglasiti značaj Maneta i samog impresionizma za nastanak i razvoj postimpresionizma;  
-Napomenuti važne sličnosti i razlike između impresionističkih i postimpresionističkih djela, te u tezama na PP prezentaciji omogućiti učenicima da zapišu iste.  
  
**II SREDIŠNJI DIO ČASA – IZLAGANJE NASTAVNE JEDINKE:**

- Nakon što su se učenici podsjetili glavnih odlika impresionističkih djela, te njihovih razlika sa postimpresionističkim pravcem, učenike upoznati sa glavnim predstavnicima postimpresionizma;  
-Na reprodukciji djela *Košara s jabukama,* 1893*.,* Paul Cézanne, objasniti Cezanneovu tehniku prikazivanja mrtve prirode iz više perspektiva, te ukazati na njegove impasto nanose jarkih boja, bez pretjeranog istraživanja svjetla i sjene;  
-Na reprodukciji drugog Cezanneovog djela *Planina Sainte-Victoire*, 1897., ukazati na njegove revolucionarne promjene koje je uveo u umjetnost postimpresionizma – svođenje prirodnih oblika na geometrijske forme, iz čega će se kasnije razviti kubistički pravac u umjetnosti;  
- Prikazati zatim reprodukciju slike *Cirkuska parada*, 1888. - Georges Seurat, te objasniti detaljno princip optičkog miješanja boje, tj.koloristički divizionizam koji je Seurat dalje razvio u tehniku poentilizma;  
- Na slici *Nedjeljno poslijepodne na otoku La Grande Jatte*, 1884. - 1886., također djelo Seurat-a, prikazati sičnosti umjetnikovog stila sa impresionistima, tj.zbog čega tu sliku on naziva neoimpresionističkom;  
-Osim sličnosti sa impresionističkim stilom, navesti i očite razlike- težnja ka monumentalnosti figura;  
-Objasniti glavne karakteristike slikarstva Paul Gauguina, koje ga izdvajaju među ostalim postimpresionistima, ali i impresionistima (neprirodne boje, plošni oblici, snažne crne konture);  
- Prikazati zatim reprodukciju djela Paul Gauguina - *Vizija poslije propovijedi*, 1888., te objasniti Gauguinov poriv da prikaže religijsku osviještenost ovih seljana, te da i sam učestvuje u tom iskustvu;  
- Na slici *The Spirit of the Dead Watching*, 1892., objasniti simbolizam koji umjetnik koristi da bi utjelovio mitove i vjerovanja Tahićana tog doba;  
- Spomenutu sliku također uporediti sa *Olimpijom* od Maneta, te ukratko iznijeti stavove kritičara o ova dva avangardna djela;  
- Analizirajući sliku *Ljudi koji jedu krompir* od Vincenta Van Gogha, naslikanu između 1880-1885.godine, objasniti odakle potiče umjetnikova empatija za siromašne;  
- Ukratko se osvrnuti na tranziciju Van Gogha iz ovog ranog perioda stvaranja ka periodu iz Pariza, te šta ga je dalje potaknulo da se povuče na jug Francuske do kraja života;  
- Učenicima zatim pokazati sliku *Polje žita s čempresima*,1889., opisati glavne odlike ove faze umjetničkog stvaranja Vincenta Van Gogha, te ju uporediti sa Cezanneovim pejzažima;  
- Analizom slike *Autoportret,* 1887., ukazati na odlike umjetnikovog ličnog ''rukopisa'' i kako se njegov kolorit razlikuje od kolorita ostalih postimpresionista.  
- Spominjući navedene umjetnike i njihova djela potrebno je staviti ih u historijski kontekst - sa drugim umjetničkim pravcima i slikarskim tehnikama;  
-Naročito objasniti uticaj koji geografska područja mogu imati na umjetničko stvaranje kod pojedinih umjetnika – jasno se uticaj primijeti kod Cezannea, Vincenta Van Gogha, a posebno kod Paula Gauguina;  
-Gotovo svi umjetnici ove grupe su svoje mjesto prebivališta nekoliko puta mijenjali tokom života, upravo zbog potrage za unutrašnjim pokretačem koji je bio osnova za stvaranje djela kojima bi oni bili zadovoljni. Za neke je taj unutrašnji pokretač bio otjelovljenje monumentalnosti koja se izgubila u impresionizmu (Cezanne i Seurat), a za neke iskazanje vlastite emocije (Vincent Van Gogh), ili pak religiozno iskustvo -(Paul Gauguin);  
-Posebno objasniti sociokulturne i ekonomske uvjete koji su uslovili nastanak djela *Ljudi koji jedu krompir*, Vincent van Gogh; te djelo *Vizija poslije propovijedi*, Paul Gauguin.  
-Pojedina djela povezati sa djelima impresionizma (npr. *Spirit of the Dead Watching*, Paul Gauguin; te *Olimpija*, Edouard Manet), te uvrstiti izjave kritičara tadašnjeg vremena o ovim djelima, kako bi se produbilo intelektualno razumijevanje djela kod učenika;  
-Osim prikazivanja i objašnjavanja reprodukcija djela postimpresionizma, neophodno je provući ukratko životne priče samih postimpresionista, njihove težnje i ciljeve –kako umjetničke, tako i privatne, kako bi učenici imali mogućnost dubljeg emocionalnog doživljaja samog autora i njegovo stila.

**III ZAVRŠNI DIO ČASA – KRATKA SISTEMATIZACIJA GRADIVA:**

-Sistematizaciju novog gradiva realizirati putem dijaloga i razgovora sa učenicima, koristeći se kratkim pojmovnikom prikazanim na slajdu PP prezentacije;  
-Učenicima dozvoliti da svojim riječima objasne pojmove kojih se sjećaju, a koji su navedeni u pojmovniku;   
-Naročito je važno osvrnuti se na pojam optičkog miješanja boja, pointilizma, simbolizma, te glavnih razlika između impresionizma i postimpresionizma;  
-Pitati nekoliko učenika da navedu jedno djelo kojeg se sjećaju sa prezentacije i da ukratko objasne zašto su baš to djelo zapamtili;  
-Za domaći zadatak, kao jednu zanimljivost, učenicima dati da samostalno istraže kako je tekao i završio odnos, tj.prijateljstvo dva velika umjetnika postimpresionizma – Paula Gauguina i Vincenta Van Gogha, te da na sljedećem času ukratko podijele informacije koje su pronašli. Mnogo je verzija ove priče na internetu, pa će biti zanimljivo koju verziju će učenici uzeti kao moguću,tj. tačnu.